‘กรณ์’ขย่มกลต.สั่งชี้แจงใน7วัน
คลังไล่เบี้ย ก.ล.ต.ให้ตรวจสอบ &#8220;ยิ่งลักษณ์&#8221; ใน 1 สัปดาห์
18 ส.ค. 2554

คลังไล่เบี้ย ก.ล.ต.ให้ตรวจสอบ “ยิ่งลักษณ์” ใน 1 สัปดาห์ 
ระบุผิดกฎหมายหลักทรัพย์ ธีระชัยดิ้นสั่งฝ่ายกฎหมายหาข้อมูล
นายกรณ์ จาติกวณิช รมว.คลัง กล่าวว่า เมื่อวันที่ 20 มิ.ย.ที่ผ่านมาได้ลงนามในหนังสือกระทรวงการ คลัง เพื่อส่งถึงนายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้ดำเนินการตรวจสอบการแจ้งข้อมูลอันเป็นเท็จในการปกปิดโครงสร้างผู้ถือหุ้นของบริษัท ชิน คอร์ปอเรชั่น ของน.ส.ยิ่งลักษณ์ ชินวัตร อีกครั้ง
นายกรณ์ ชี้แจงว่า กระทรวงการคลังแจ้งให้ ก.ล.ต.ชี้แจงข้อมูลกลับมาภายใน 1 สัปดาห์ หลังจากที่เครือข่ายพลเมืองคัดค้านนิรโทษคอรัปชั่นทักษิณ (คนท.) ได้ยื่นหนังสือร้องเรียนเข้ามาที่กระทรวงการคลัง ในฐานะผู้กำกับดูแลองค์กร
“การชี้แจงข้อมูลของ ก.ล.ต. ในช่วงที่ผ่านมาถือว่ายังตอบไม่ครบ นอกจากนี้ที่ปรึกษาฝ่ายกฎหมายของผมก็ตรวจสอบข้อมูลแล้วเห็นว่า มีข้อมูลบางอย่างที่มีมูลว่าอาจเข้าข่ายผิดกฎหมายของ ก.ล.ต.ด้วยซ้ำไป จึงต้องการให้ ก.ล.ต.ตรวจสอบในเรื่องนี้อย่างมืออาชีพ เพื่อสร้างความเชื่อถือให้กับองค์กร” นายกรณ์ กล่าว
รมว.คลัง กล่าวอีกว่า ได้ระบุในหนังสือเพิ่มเติมด้วยว่า ให้ ก.ล.ต. ชี้แจงมาด้วยว่า ที่ผ่านมาได้ดำเนินการอะไรในเรื่องนี้ไปบ้าง และต่อไปจะดำเนินการในเรื่องนี้อย่างไร
รายงานข่าวแจ้งว่า ประเด็นที่ทีมกฎหมายกระทรวงการคลังตั้งข้อสังเกตว่าผิดกฎหมายหลักทรัพย์ คือ การอำพรางการถือหุ้น เพราะ น.ส.ยิ่งลักษณ์ได้จ่ายเงินปันผลจากการถือหุ้น 2 ครั้ง รวม 22.50 ล้านบาท ให้กับ พ.ต.ท.ทักษิณ และน.ส.พินทองทา ชินวัตร แต่แจ้งกับ ก.ล.ต.ว่าตัวเองเป็นผู้ถือหุ้น
ด้านนายธีระชัย เปิดเผยว่า ขณะนี้ ก.ล.ต.ได้ให้ทีมกฎหมายและฝ่ายตรวจสอบไปพิจารณาประเด็นข้อสงสัยที่เกี่ยวข้องทั้งหมด โดยขอให้ตอบกลับมาภายใน 7 วัน แต่ไม่สามารถระบุได้ว่าผลการตรวจสอบจะแล้วเสร็จเมื่อใด เนื่องจากต้องหารือกับทีมกฎหมายว่าจะต้องมีประเด็นพิเศษอะไรบ้าง
นายธีระชัย กล่าวว่า การตรวจสอบกรณีดังกล่าวไม่ได้รู้สึกกดดัน เพียงแต่ทำให้การทำงานมีความระมัดระวัง เพราะตระหนักดีว่าเป็นช่วงที่เข้าสู้โค้งสุดท้ายของการเลือกตั้ง และ ก.ล.ต.จะพยายามจำกัดการทำหน้าที่ตรวจสอบเฉพาะที่มีส่วนเกี่ยวข้องตามกฎหมายหลักทรัพย์เท่านั้น ไม่มีการกล่าวถึงส่วนของกฎหมายอื่นๆ
“ผมไม่หวั่นไหวและไม่ย่อท้อ แม้ว่าการทำงานของ ก.ล.ต. จะได้รับการกล่าวถึงอย่างหนักในช่วงนี้ เพียงแต่ก็ต้องระมัดระวังในหลายเรื่อง” นายธีระชัย กล่าว
ทั้งนี้ เมื่อสัปดาห์ที่ผ่านมา นายตุลย์ สิทธิสมวงศ์ ผู้ประสานงานคนท. ได้ยื่นหนังสือถึง รมว.คลัง ให้ตรวจสอบการทำงานของเลขาธิการ ก.ล.ต. ที่แถลงการณ์ว่า น.ส.ยิ่งลักษณ์ไม่มีความผิดตามกฎหมาย ก.ล.ต. เพราะเห็นว่า น.ส.ยิ่งลักษณ์ให้การเท็จเพื่อปกปิดโครงสร้างผู้ถือหุ้นที่แท้จริง มีความผิดตาม พ.ร.บ.หลักทรัพย์และตลาดหลักทรัพย์ พ.ศ. 2535 ทั้งมาตรา 56 ที่ น.ส.ยิ่งลักษณ์และพวกได้ร่วมกับ พ.ต.ท.ทักษิณเปิดเผยข้อมูลในรายงานประจำปีอันเป็นเท็จทำให้นักลงทุนเข้าใจผิด